b'\n_START_ARTICLE_\nJunkarsborg\n_START_SECTION_\nLinnan historia\n_START_PARAGRAPH_\nLinnan ensimm\xc3\xa4inen rakennusvaihe on ajoitettu tutkimusten perusteella 1100-1200 -luvuille. Linnan vanhin, ilmeisesti puinen, varustus on mahdollisesti tuhoutunut ja seuraava puu- ja kivilinnoitus on rahal\xc3\xb6yt\xc3\xb6jen mukaan tehty 1300-luvulla. Linnan rakennusvaiheista ei ole kuitenkaan varmaa selvyytt\xc3\xa4. Linnan ajoitus perustuu vuosina 1891\xe2\x80\x9392, 1937 ja 1950\xe2\x80\x9354 suoritettuihin kaivauksiin. Kaivauksissa on l\xc3\xb6ytynyt pronssi- ja rautaesineit\xc3\xa4, keramiikkaa, tiili\xc3\xa4, luita ja hopearahoja. Hopearahal\xc3\xb6yd\xc3\xb6t ajoittuvat vuosien 1320\xe2\x80\x931420 v\xc3\xa4lille, painopisteen ollessa 1300-luvun loppupuolella. Alueelta l\xc3\xb6ydetty kivisavikeramiikka muistuttaa Saksan Reininmaan Siegburgissa valmistettua keramiikkaa._NEWLINE_Perinteisen k\xc3\xa4sityksen mukaan Junkarsborgin alkuper\xc3\xa4inen nimi olisi ollut Raseborg, sijaitseehan se keskiaikaisen Rasa-bol -nimisen verotuskunnan alueella, ja ett\xc3\xa4 nimi olisi sittemmin periytynyt l\xc3\xa4nnemm\xc3\xa4ksi Snappertunaan rakennetulle Raseborgin linnalle. Nykyk\xc3\xa4sityksen mukaan Junkarsborg on l\xc3\xb6yt\xc3\xb6aineiston perusteella rakennettu 1300-luvun toisella nelj\xc3\xa4nneksell\xc3\xa4, ja Junkarsborg ja Raseborg olisivat olleet toiminnassa rinnakkain, kunnes Junkarsborg 1400-luvun lopulla poistui k\xc3\xa4yt\xc3\xb6st\xc3\xa4.\n_START_SECTION_\nLinnan rakenne\n_START_PARAGRAPH_\nLinna muodostuu Mustionjokeen ty\xc3\xb6ntyv\xc3\xa4n niemen k\xc3\xa4rkeen rakennetusta p\xc3\xa4\xc3\xa4linnasta ja sit\xc3\xa4 mantereen puolelta suojanneesta esilinnasta. Linnan uloimpana puolustusvarustuksena luoteessa on toiminut niemen juureen kaivettu vallihauta, josta on j\xc3\xa4ljell\xc3\xa4 noin 60 metri\xc3\xa4. Neli\xc3\xb6m\xc3\xa4isen p\xc3\xa4\xc3\xa4linnan pinta-ala on noin 20 \xc3\x97 20 metri\xc3\xa4. Linnanpihaa kiert\xc3\xa4v\xc3\xa4t maavallit, jotka ovat jykevimmill\xc3\xa4\xc3\xa4n etel\xc3\xa4\xc3\xa4n antavalla sivustalla. Linnanpihan kaivauksissa on tullut esiin useiden puurakennusten j\xc3\xa4\xc3\xa4nn\xc3\xb6ksi\xc3\xa4, jotka on kaivausten j\xc3\xa4lkeen j\xc3\xa4lleen peitetty maakerroksen alle. Nykyisin linnanpihalla on n\xc3\xa4kyv\xc3\xa4n\xc3\xa4 rakenteena ainoastaan harmaakivin vuorattu kaivo.\n_START_SECTION_\nJunkarsborgin maasto ja kasvillisuus\n_START_PARAGRAPH_\nJunkarsborg rakennettiin niemelle, mutta niemen poikki on rakennettu kanava, joten paikka on nykyisin saari._NEWLINE_Junkarsborg sijaitsee kosteassa ja rehev\xc3\xa4ss\xc3\xa4 lehtomaisemassa. Alue on melko vaikeap\xc3\xa4\xc3\xa4syinen, joskin Museovirasto on viime vuosina suorittanut alueella maisemanhoitotoimenpiteit\xc3\xa4 sek\xc3\xa4 raivannut linnalle johtavan polun mets\xc3\xa4n halki ja pitkin P\xc3\xa4sartr\xc3\xa4sketin rantaviivaa. Luonnonkauniilla alueella on rikas lehtomets\xc3\xa4- ja kosteikkokasvilajisto ja runsaslukuinen lintukanta. Vuonna 1994 tehdyss\xc3\xa4 kasvillisuuskartoituksessa l\xc3\xb6ytyi ihmisen toiminnasta kertovaa kasvillisuutta, mm. humala (Humulus lupulus) ja m\xc3\xa4kikaura (Avenula pubescens), jotka selv\xc3\xa4sti liittyv\xc3\xa4t linnan varhaishistoriaan.'